b'\n_START_ARTICLE_\nJungtini\xc5\xb3 Taut\xc5\xb3 konferencija prekybos ir vystymo klausimais\n_START_PARAGRAPH_\nJungtini\xc5\xb3 Taut\xc5\xb3 konferencija prekybos ir vystymo klausimais (angl. United Nations Conference on Trade and Development; sutrumpintai: UNCTAD) \xe2\x80\x93 1964 m. \xc4\xafkurta tarptautin\xc4\x97 organizacija, priklausanti Jungtini\xc5\xb3 Taut\xc5\xb3 sistemai. Pagrindinis UNCTAD deklaruojamas tikslas yra skatinti tarptautin\xc4\xaf bendradarbiavim\xc4\x85j\xc5\xb3, kuris pad\xc4\x97t\xc5\xb3 siekti darnaus besivystan\xc4\x8di\xc5\xb3 valstybi\xc5\xb3 vystymosi ir gilint\xc5\xb3 j\xc5\xb3 integracij\xc4\x85 \xc4\xaf pasaulin\xc4\x99 ekonomik\xc4\x85. Organizacija veikia kaip tarpvalstybini\xc5\xb3 diskusij\xc5\xb3 ir ekspert\xc5\xb3 forumas, vykdo tyrimus, renka informacij\xc4\x85 ir teikia technin\xc4\x99 pagalb\xc4\x85 besivystan\xc4\x8dioms \xc5\xa1alis. 2012 m. duomenimis, UNCTAD priklauso 194 \xc5\xa1alys (visos 193 JTO nar\xc4\x97s ir Vatikanas). Organizacijos b\xc5\xabstin\xc4\x97 \xc4\xafsik\xc5\xabrusi \xc5\xbdenevoje._NEWLINE_UNCTAD konsultuoja valstybes, valstybines institucijas ir nevyriausybines organizacijas tiesiogini\xc5\xb3 u\xc5\xbesienio investicij\xc5\xb3, tarptautin\xc4\x97s prekybos, vystymosi, ekonomin\xc4\x97s globalizacijos klausimais. Taip pat renka ir vie\xc5\xa1ina finansin\xc4\x99 informacij\xc4\x85, kuri pad\xc4\x97t\xc5\xb3 besivystan\xc4\x8dioms \xc5\xa1alims efektyviau i\xc5\xa1naudoti investicijas. Pagrindinis UNCTAD valdymo organas yra kas ketverius metus vykstanti konferencija, kurioje diskutuojama d\xc4\x97l Pasaulin\xc4\x97s Prekybos Organizacijos (buvusios GATT) taisykli\xc5\xb3 i\xc5\xa1im\xc4\x8di\xc5\xb3 besivystan\xc4\x8dioms valstyb\xc4\x97ms, technologin\xc4\x97s pagalbos teikimo, prekybos \xc5\xbealiavomis, \xc4\xafsiskolinimo ir kitokiais klausimais._NEWLINE_Pirmasis UNCTAD susitikimas vyko 1964 m. nuo kovo 23 iki bir\xc5\xbeelio 16 dienos \xc5\xbdenevoje, inicijuotas besivystan\xc4\x8di\xc5\xb3 Lotyn\xc5\xb3 Amerikos, Afrikos ir Azijos valstybi\xc5\xb3 ir organizuotas Jungtini\xc5\xb3 Taut\xc5\xb3 Ekonomin\xc4\x97s ir socialin\xc4\x97s tarybos. Buvo tik\xc4\x97tasi, kad susitikimas i\xc5\xa1 prad\xc5\xbei\xc5\xb3 bus tik konferencija, ta\xc4\x8diau delegatai pasisak\xc4\x97 u\xc5\xbe nuolatin\xc4\x97s institucijos \xc4\xafsteigim\xc4\x85.'